บลจ.วรรณปันผล3กองทุนอสังหาริมทรัพย์
บลจ.วรรณ จ่ายเงินปันผลกองทุนรวมอสังหาริมทรัพย์ 3 กองทุนรวด ดีเดย์ 16 ก.ย.นี้ "มิลเลียนแนร์" จ่ายสูงสุดหน่วยละ 0.47 บาท
17 ส.ค. 2553

บลจ.วรรณ จ่ายเงินปันผลกองทุนรวมอสังหาริมทรัพย์ 3 กองทุนรวด ดีเดย์ 16 ก.ย.นี้ "มิลเลียนแนร์" จ่ายสูงสุดหน่วยละ 0.47 บาท 
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม วรรณ จำกัด (บลจ.วรรณ) กล่าวว่า บลจ.วรรณ ในฐานะบริษัทจัดการของกองทุนรวมอสังหาริมทรัพย์บางกอก (BKKCP) กองทุนรวมอสังหาริมทรัพย์มิลเลียนแนร์ (MIPF) และกองทุนรวมอสังหาริมทรัพย์พร็อพเพอร์ตี้ เพอร์เฟค (PFFUND) ได้มีมติเมื่อวันที่ 16 ส.ค.2553 ให้จ่ายเงินปันผลกองทุนรวมอสังหาริมทรัพย์ 3 กองทุน โดยกำหนดวันปิดสมุดทะเบียนพักการโอนหน่วยลงทุนของทั้งสามกองทุน เพื่อสิทธิในการรับเงินปันผลในวันที่ 31 ส.ค.2553 และจ่ายเงินปันผลในวันที่ 16 ก.ย.2553
กองทุนรวมอสังหาริมทรัพย์บางกอกจ่ยเงินปันผลในอัตราหน่วยลงทุนละ 0.185 บาท จากผลการดำเนินงานระหว่างวันที่ 1 เม.ย.-30 มิ.ย.2553 กองทุนรวมอสังหาริมทรัพย์มิลเลียนแนร์ ในอัตราหน่วยลงทุนละ 0.47 บาท จากผลการดำเนินงานระหว่างวันที่ 1 ม.ค.-30 มิ.ย.2553 และกองทุนรวมอสังหาริมทรัพย์พร็อพเพอร์ตี้ เพอร์เฟค ในอัตราหน่วยลงทุนละ 0.42 บาท จากผลการดำเนินงานระหว่างวันที่ 1 ม.ค.-30 มิ.ย.2553 
กองทุนรวมอสังหาริมทรัพย์บางกอก เป็นกองทุนรวมอสังหาริมทรัพย์ ประเภทกองทุนปิดและไม่กำหนดอายุโครงการ มีมูลค่าโครงการ 1,000 ล้านบาท ผู้ถือหน่วยลงทุนจะได้รับเงินปันผลไม่เกินปีละ 4 ครั้ง โดยกองทุนฯ ได้เข้าลงทุนในห้องชุดสำนักงานและห้องชุดพาณิชยกรรมในอาคารชาญอิสสระทาวเวอร์ และอาคารชาญอิสสระทาวเวอร์ 2 จำนวนพื้นที่รวม 30,008.16 ตารางเมตร โดยมีบริษัท ชาญอิสสระ ดีเวล็อปเมนท์ จำกัด (มหาชน) เป็นผู้บริหารอสังหาริมทรัพย์ โดย ตรมาส 2 ปี 2553 มีอัตราการเช่าพื้นที่ของกองทุนโดยเฉลี่ยอยู่ที่ 83.57% และ ณ วันที่ 30 มิ.ย.2553 มีมูลค่าทรัพย์สินสุทธิต่อหน่วยลงทุนเท่ากับ 12.0644 บาท
กองทุนรวมอสังหาริมทรัพย์มิลเลียนแนร์ เป็นกองทุนรวมอสังหาริมทรัพย์ประเภทกองทุนปิดและไม่กำหนดอายุโครงการ มีมูลค่าโครงการ 1,900 ล้านบาท กองทุนฯ มีนโยบายจ่ายเงินปันผลให้แก่ผู้ถือหน่วยลงทุนไม่เกินปีละ 2 ครั้ง โดยกองทุนฯ ได้เข้าลงทุนในอาคารสำนักงาน มาลีนนท์ ทาวเวอร์ สูง 36 ชั้น และอาคาร Production House สูง 12 ชั้น ซึ่งตั้งอยู่บนถนนพระราม 4 โดยมีบริษัท มาลีนนท์ ทาวเวอร์ จำกัด และ บริษัท โจนส์  แลง ลาซาลล์ (ประเทศไทย) จำกัด เป็นผู้บริหารอสังหาริมทรัพย์ โดย ณ สิ้นเดือนมิ.ย.2553 มีอัตราการเช่าอยู่ที่ประมาณ 84.22% และ ณ วันที่ 30 มิ.ย.2553 มีมูลค่าทรัพย์สินสุทธิต่อหน่วยลงทุนเท่ากับ 12.3806 บาท
กองทุนรวมอสังหาริมทรัพย์พร็อพเพอร์ตี้ เพอร์เฟค เป็นกองทุนรวมอสังหาริมทรัพย์ประเภทกองทุนปิดและไม่กำหนดอายุโครงการ มีมูลค่าโครงการ 520 ล้านบาท กองทุนฯ มีนโยบายจ่ายเงินปันผลให้แก่ผู้ถือหน่วยลงทุนไม่เกินปีละ 2 ครั้ง โดยกองทุนฯ ได้เข้าลงทุนในที่ดินและบ้านพักอาศัยประเภทบ้านเดี่ยว 2 ชั้น ที่ก่อสร้างแล้วเสร็จจากบริษัท พร็อพเพอรตี้ เพอรเฟค จำกัด (มหาชน) โดยลงทุนในโครงการเพอรเฟค มาสเตอร พีซ เอกมัย - รามอินทรา จำนวน 17 หลัง และโครงการเพอรเฟค เพลส รามคําแหง – สุวรรณภูมิ จำนวน 47 หลัง รวมทั้งหมดจำนวน 64 หลัง และบริษัท พร็อพเพอรตี้ เพอรเฟค จำกัด (มหาชน) ซึ่งเป็นผู้บริหารอสังหาริมทรัพย์จะรับประกันรายได้จากค่าเช่าและค่าบริการให้แก่กองทุนรวมขั้นต่ำปีละ 55 ล้านบาท (ก่อนหักค่าใช้จ่ายของกองทุนรวม) และค้ำประกันการรับประกันรายได้โดยธนาคาร นครหลวงไทย จำกัด (มหาชน) เป็นเวลาประมาณ 5 ปี โดย ณ วันที่ 30 มิ.ย.2553 มีมูลค่าทรัพย์สินสุทธิต่อหน่วยลงทุนเท่ากับ 10.5112 บาท 
นายมนรัฐ กล่าวว่า ทั้งสามกองทุนนี้ได้จดทะเบียนในตลาดหลักทรัพย์ฯ ภายใต้หมวดกองทุนรวมอสังหาริมทรัพย์ โดยใช้ชื่อย่อ BKKCP, MIPF และ PFFUND นอกจากนี้ หากผู้ลงทุนท่านใดสนใจในกองทุนรวมอสังหาริมทรัพย์ที่มีสภาพคล่อง บลจ.วรรณ ขอแนะนำอีกหนึ่งทางเลือก โดยลงทุนผ่านกองทุนเปิด วรรณ พร็อพเพอร์ตี้ พลัส ฟันด์ (ONE-PROP) ซึ่งเป็นกองทุนรวมที่มีนโยบายลงทุนในหน่วยลงทุนของกองทุนรวมอสังหาริมทรัพย์ที่จดทะเบียนในตลาดหลักทรัพย์แห่งประเทศไทย กองทุนเปิด ONE-PROP จะเปิดขายอีกครั้งในวันที่ 20 ส.ค.นี้ โดยกองทุนจะสามารถรับคำสั่งซื้อได้จนกระทั่งเต็มมูลค่าโครงการที่ 1,000 ล้านบาท หรือ 100 ล้านหน่วย ผู้สนใจสามารถสอบถามรายละเอียดเพิ่มเติมได้ที่บลจ.วรรณ หรือผู้สนับสนุนการขายหน่วยลงทุนที่ได้รับการแต่งตั้งจากบริษัทฯ